شەفەق نیوز/ مۆنیتۆر ئەمریکی مەزەنە کرد پەیوەندی
زیاتر و نزیکتر ناوبەین حکومەت نوو عراق وە سەرۆکایەتی محمد شياع سودانی وەگەرد ئیران
بوود، وەچەو حکومەتەیل وەرین، و شایەت واشینتۆن چەوپووشی لەوە بکەێد وەخاتر بەرژەوەنی
جەهانیی ئەرا وزە.
لە سەرەتا ئەو راپۆرت ئەمریکیە ک ئاژانس
شەفەق نیوز ئەڵگەردانی کرد، وت: چوارچیوەی هەماهەنگی سودانی رەسانە دەسەڵات، و باس
ئەو هشکایی سیاسیە لە مانگەیل گوزەشتە کرد ک هیشت سەدریەیل دەس لە پەرلەمان بکیشن،
و تیش؛ ئیران وەشان هیزەیل چوارچیوەی هەماهەنگی وسیا تا حکومەت دروس بکەێد.
وتیش: دەسکیشانەوەی سەدریەیل دەر ئەرا چوارچیوەی
هەماهەنگی واز کرد تا حکومەت دروس بکەێد ک دەرفت نوویگ دادە ئیران و هاوپەیمانەیلی
تا دەسەڵات بەغداد وەدەس بگرن، و ئیرانیش وئاشکرا لەی حکومەت نووە رازیە، ک حەسەن سەمی
فەرماندەی سوپای پاسدران ئیران باس شکست ئەمریکا لە ناوچەگە کرد، ک تەقەلای دروسکردن
حکومەت لەلایەن ئەمریکا نەڕەسیە ئامانجی، و دەسخوەشی لە دەور ئیران کرد لە دروسبوین
حکومەت بەغداد.
هەمیش محمد کازم ئال سادق باڵیۆز ئیران لەلای
بەغداد ک لە ٣٠ تەشرین یەکەم  سەردان کوتپڕیگ
ئەرا سودانی کرد و وەناو ریبەر ئیران پیرووزبایی لەلی کرد و پاڵپشتیکردن ئیران ئەرا
ئی حکومەت نووە نشان دا.
هەرلیوا،
راپۆرتەگە وتیش: سودانی خاسترین کاندید بوێ لەلای هیزەیل لایەنگر ئیران لە عراق وەتایبەت
حەشد شەعبی،  و نزیک بوێ لە هەردوگ سەرۆک وەزیر
وەرین نوری مالیکی و حەیدەر عەبادی،  و لە چەن
پۆستیگ وەزارەتی بوی.
وەگەرد
ئەوەیش، حکومەت نوو ئەندامەیلیگ لە حەشد شەعبی یا کەسایەتیەیلیگ نزیک وە حەشد هاناوی،
لەلیان نەعیم عەبودی ک وەزیرە و قسەکەر فەرمی وەناو عەسائیب ئەهل حەق بوی، و هەمیش
ئەحمەد ئەسەدی ک وەزیرە ئەویش قسەکەر وەناو حەشد بوی.
وەگەرد
ئەوەیش، راپۆرتەگە باس عەبدولەتیف رەشید سەرۆک نوو کۆمار کرد، ک یەکێتی کاندیدی کرد،
وتیش؛ یەکێتی پەیوەندی قایمیگ وەرد حکومەت ئیران دیرێد.
ئەراوە
راپۆرتەگە نووڕێد ک ئی حکومەت نووە لە عراق ئارەزوو گەورەیگ
دیرێد ئەرا بتەوکردن پەیوەندیەیل وەرد ئیران، وە پیچەوانەی حکومەت وەرینی ک نزیک بوی
لە پەیوەندیەیل ناودەوڵەتی و هاوسایل عەرەو جویر ئوردن و میسر و سعودیە.
راپۆرتەگە دیاری کرد ک ئی پەیوەندیە لە گردەوبوین
سودانی وەرد باڵیۆز ئیران دیار دا، ک دووپات لە گرنگی هاوکاری و هەماهەنگی ناوبەین
عراق و ئیران کردن،  و راپۆرتەگە
مەزەنە کرد ک ئیران ئەوەسا زوور تیارێد تا سکەی ئاسن ناوبەین عراق و ئیران تەواو بوود،
تا بیلێد ئیرانیەیل برەسنە کناراو دەریای ناوەڕاس لەڕی عراق ئیجا سوریا.
راپۆرتەگە
وتیش: ئیران توەنێد بیلێد عراق هەر پشت وەخوەی بوەسێد لە بەرهەمکردن کارەبا، لەجیای
ئەوە ک بیلێد سەرچەوەیل وزەی هەمەڕەنگ بوون، هەکاتی ئەو تەقەلای حکومەت وەرینە ک خوازێد
کارەبای عراق بوەسێدە دەوڵەتەیل خەلیج و ئوردن و میسر.
راپۆرتەگە لە کۆتایی وت: حکومەتی نزیک لە ئیران
توەنێد قاچاغی نەفت ئیران زیای بکەێد و ریەیلیگ واز بکەێد تا زوور ئەو سزای جەهانیە
لەبان ئیران سووکەو بوود، وتیش: ئی چەوپووشیە هیلێد نەفتیگ زیاتر بڕەسێدە خوەرئاوا،
لەسای ئی قەیران وزە.
